ועדת הפנים ואיכות הסביבה, כנסת 18, פרוטוקול מספר 162, 2010-02-22 13:00

דוד אזולאי: רבותיי, אני פותח את דיוני ועדת הפנים והגנת הסביבה.

דוד אזולאי: על סדר היום הצעת חוק לתיקון פקודת העיריות (דין חברי המועצה ועובדי העירייה), התש"ע-2009.

דוד אזולאי: בבקשה אדוני, חבר הכנסת גדעון עזרא, יוזם החוק.

דוד אזולאי: בבקשה.

גדעון עזרא: זה עלה בקריאה טרומית ועבר, כאשר המטרה היא שלא תוגש קובלנה כנגד עובדי רשות, אלא בהסכמת היועץ המשפטי לממשלה, בדומה למה שקורה לעובדי המדינה.

גדעון עזרא: אנחנו, בהצעת החוק, כללנו גם את ראשי היישובים, שהם נבחרים, כפי שנעשה עם חברי כנסת.

גדעון עזרא: הממשלה לא הסכימה לסעיף הזה.

גדעון עזרא: אני חושב – אני לא יודע את העמדות שיש פה במקום הזה, אני לא חושב שצריך להיות הבדל בין חבר כנסת ובין ראש רשות שנגדו מוגש אוטומטית כתב אישום.

גדעון עזרא: אנחנו חוששים מהקובלנות הללו מבלי חקירה משטרתית, מאחר שקובלנה חסרת יסוד מספיק בעובדות וכשהקובל מונע מרגשי נקם או מעוניין להציק או להטריד, זה בזבוז זמן יקר של בית המשפט.

גדעון עזרא: לכן אנחנו חושבים שצריך לעשות דין אחד לעובדי רשות כמו עובדי המדינה.

דוד אזולאי: לגבי הנבחרים, מה עמדתך?

גדעון עזרא: עמדתי?

גדעון עזרא: עמדתי היתה כפי שהצענו בהצעת החוק.

דוד אזולאי: כן.

גדעון עזרא: אבל התחייבתי לקבל את עמדת הממשלה.

דוד אזולאי: אני שומע אותך.

דוד אזולאי: כן.

דוד אזולאי: נציגת משרד הפנים, בבקשה.

דרורי שפירא: עמדת ועדת השרים היא לתמוך בהצעה, בכפוף לכך שהיא לא תתייחס לנבחרי ציבור.

דרורי שפירא: אנחנו חושבים שזה מאוד חשוב, ההצעה הזאת, שבעצם משווה בין עובדי רשות ועובדי מדינה.

דרורי שפירא: זה גם לאור מה שעלה בפסק הדין שמוזכר בהצעת החוק.

דרורי שפירא: לגבי נבחרים, יש עמדה מפורשת של היועץ המשפטי לממשלה, שעושה הבחנה בין נבחרי ציבור לבין עובדי מדינה.

דרורי שפירא: היועץ המשפטי לממשלה, בהנחיה שלו, מתייחס לכך שעובדים בשירות המדינה – שמתי שזה נבחרי ציבור, אז בעצם אם היועץ המשפטי לממשלה יצטרך לאשר את הקובלנה, זה עלול להביא אותו להתערב בכל מיני דברים שקשורים למאבקים פוליטיים מקומיים שיתבטאו בקובלנות פליליות.

דוד אזולאי: אין מאבקים פוליטיים בין עובדי הרשות, בין עובדי המדינה?

הראל גולדברג: אדוני, אם יורשה לי להשלים.

דוד אזולאי: אני מיד אאפשר לך.

דוד אזולאי: כן.

גלעד קרן: אני רוצה רק להגיד לעניין הזה של נבחרי הציבור שהעמדה המקצועית של הממשלה בעניין הזה קצת תמוהה בעיני, לאור העובדה שקיימת - - -

דוד אזולאי: אני חייב להגיד שזה גם בעיני.

גלעד קרן: דיברה עורכת הדין שפירא על הנחיית היועץ המשפטי לממשלה, קיימת הנחיה אחרת של היועץ המשפטי לממשלה, שעוסקת בכתבי אישום נגד נבחרי ציבור ברשויות מקומיות, ושם כן היועץ המשפטי דורש את הסכמתו לעניין כתבי אישום.

גלעד קרן: אני חושב שאם לעניין כתבי אישום דורש היועץ המשפטי את הסכמתו, על אחת כמה וכמה במקרה של קובלנה שמגיש אדם פרטי יש צורך בהסכמתו של היועץ המשפטי לממשלה, ולכן לא ברורה לי ההתנגדות.

דוד אזולאי: אני רוצה להגיד לכם: כשקראתי את החוק הזה אני הבעתי תמיהה גם בדיון המקדים עם היועץ המשפטי של הוועדה.

דוד אזולאי: קראתי את החוק ולא יודע למה ההגבלה הזאת שהממשלה הטילה על המציע.

דוד אזולאי: לא נראה לי, ועדיין לא שמעתי שום נימוק משכנע נכון לעכשיו.

דוד אזולאי: הראל.

הראל גולדברג: תודה, אדוני היושב ראש.

הראל גולדברג: קודם כל, אני חושב שצריך לעשות הבחנה מאוד ברורה בין קובלנה פלילית לבין כתב אישום.

הראל גולדברג: קובלנה פלילית זה בעצם ערוץ פלילי אבל שיכול ליזום אותו גם האדם הרגיל.

הראל גולדברג: לעומת זאת, כתב אישום הוא בסמכותם של רשויות התביעה במדינת ישראל.

הראל גולדברג: מכאן ההבדל הגדול.

הראל גולדברג: החשש של היועץ המשפטי לממשלה הוא, שככל שתידרש הסכמתו לצורך הגשת קובלנות פליליות על ידי אנשים פרטיים, הוא בעצם ייאלץ להיכנס לזירה לא לו.

הראל גולדברג: הרבה פעמים יש חשש – ואנחנו מכירים את השטח, למרות שאנחנו יושבים במשרדים - - -

דוד אזולאי: שישאיר את זה לייעוץ המשפטי של הרשות המקומית.

הראל גולדברג: קודם כל, שתי הערות גם בקשר לעניין הזה, אבל אני רק אשלים את המשפט הקודם.

הראל גולדברג: היועץ המשפטי לממשלה סבור שאין זה מתפקידו, ושזה לא יהיה נכון לערב אותו במסגרות של ויכוחים פוליטיים במסגרת הרשות המקומית עצמה, וזה ידוע שלפעמים נעשה שימוש בכלי הקובלנה הפלילית לצורך מכשירים פוליטיים.

הראל גולדברג: זה דבר ראשון.

הראל גולדברג: דבר שני, אדוני, מעבר לזה, מעבר לעובדה שיש לנו החלטת ממשלה בעניין הזה, לגופו של עניין מדובר בנושא שהוא מאוד מהותי, מאוד כבד, ואנחנו לא חושבים שזה המקום כאן להסדיר אותו במסגרת של הצעת חוק פרטית, שהיא מאוד חשובה אבל בלי דיון מסודר שהממשלה מקיימת לפני כן.

הראל גולדברג: ככל שיש רצון לשנות את החלטת ועדת השרים, אנחנו מבקשים להמתין עם העניין ולחזור לממשלה לבחון את הנושא הזה עוד פעם, אם כך הוועדה סבורה.

הראל גולדברג: אנחנו חושבים שצריך לעשות הבחנה מאוד מרכזית לעניין כתב אישום.

הראל גולדברג: זה נכון מאוד שבנושא כתבי אישום יש חוקים מיוחדים, חקיקה מסוימת, שמצריכה מראש הסכמה של היועץ המשפטי לממשלה להגשת כתב אישום.

הראל גולדברג: ומכוח הנחיית יועץ, גם ביחס לנבחרי רשות מקומית וראשי רשויות מקומיות יש צורך בהסכמה ובאישור של היועץ המשפטי לממשלה בטרם הגשת כתב האישום.

הראל גולדברג: וזאת מכוח ההנחיה.

הראל גולדברג: עוד הפעם, אם אנחנו יכולים לראות – ההנחיה בעצם מקבילה, עושה הקבלה, בין עובדי המדינה לבין עובדי השלטון המקומי, מצד אחד.

הראל גולדברג: ומצד שני, בין הרובד של נבחרי הציבור והשלטון המקומי לבין רובד נבחרי הציבור בשלטון המרכזי.

הראל גולדברג: ככל שידוע לי אין שום סעיף, אין שום חובה שבדין להגיש, בטרם הגשת קובלנה פלילית נגד חבר כנסת, ולקבל אישור של היועץ המשפטי לממשלה.

הראל גולדברג: ואי לכך אין גם שום צורך, מכוח אותה השוואה ואותה התאמה שגם החוק עושה, ואם לא אז היועץ המשפטי לממשלה עושה, להחיל את זה גם על נבחרי רשויות מקומיות.

דוד אזולאי: לחבר הכנסת יש חסינות והכנסת צריכה להסיר את חסינותו.

דוד אזולאי: פה אין את המושג של חסינות אצל נבחר ציבור, אצל נבחר ברשות המקומית.

הראל גולדברג: בסדר גמור, אבל עדיין.

הראל גולדברג: השאיפה היא כל הזמן לעשות השוואה.

הראל גולדברג: אם עכשיו היועץ המשפטי לממשלה יידרש – בעקבות סכסוכים פוליטיים פנימיים בתוך הרשות המקומיות – יכול להיות שלפעמים הגשת הקובלנה הפלילית היא באמת מטעמים עניינים, באמת של פגיעה של אותו נבחר ציבור.

הראל גולדברג: יכול מאוד להיות.

הראל גולדברג: אבל בהרבה מקרים אחרים - - -

דוד אזולאי: למה אתה לא חושב שאותו טיעון קיים גם אצל עובד הרשות המקומית?

הראל גולדברג: ביחס לעובד הרשות המקומית?

דוד אזולאי: כן.

הראל גולדברג: אנחנו חושבים שזה סיפור אחר.

הראל גולדברג: עובד רשות מקומית זה עניין אחר לגמרי.

הראל גולדברג: עובד רשות מקומית הוא לא אמרו להיות איש פוליטי.

הראל גולדברג: הוא לא אמור - - -

דוד אזולאי: אוהו.

דוד אזולאי: יש לי חדשות בשבילך, הם סופר פוליטיים.

הראל גולדברג: אני אומר מה הוא אמור ומה הוא לא אמור.

הראל גולדברג: עובד רשות מקומית לא אמור להיות איש פוליטי, הוא לא אמור להיות מזוהה פוליטית.

הראל גולדברג: ראש רשות היום מגיע, מחר הוא הולך.

הראל גולדברג: כנ"ל נבחרי ציבור.

הראל גולדברג: עובדי הרשויות המקומיות - - -

דוד אזולאי: הראל, אתה לא כל כך תמים.

הראל גולדברג: אני מתאר לעצמי שהשטח הוא קצת שונה ממה שאמור להיות ויש פער - - -

דוד אזולאי: אתה יודע, אני מכיר רשויות שרוב עובדי הרשות המקומית בהן הם או חברי מרכז או חברי המועצה המקומית של הסניף במקום.

דוד אזולאי: אתה רוצה קצת דוגמאות?

דוד אזולאי: אני מוכן לבוא איתך ביחד ולתת לך כמה דוגמאות.

הראל גולדברג: בוודאי שביחס לעובדי הרשויות המקומיות גם בתקופת המנדט – וההוראה היא מנדטורית – גם ככה סברו, שיש צורך באישור של היועץ המשפטי לממשלה.

גדעון עזרא: אני מבקש.

דוד אזולאי: בבקשה, חבר הכנסת גדעון עזרא.

גדעון עזרא: אני מסכים אתך.

גדעון עזרא: אבל, מאחר שאנחנו יכולים לפתור פה לפחות את הבעיה של עובדי הרשות, אני חושב שלא נכון יהיה – אפשר על הנושא הזה לדון בנפרד ובנוסף, אבל כרגע אני חושב שכדאי להעביר את ההצעה לפחות לגבי עובדי הרשות.

דוד אזולאי: אני רוצה להציע לך, חבר הכנסת גדעון עזרא.

דוד אזולאי: אני רוצה להציע שנחזיר את הצעת החוק לממשלה, ושהממשלה תשקול בפעם השנייה ונגביל אותה בזמן.

דוד אזולאי: ועל מנת שנוכל להמשיך – אני אומר לך, אם הייתי צריך להחליט היום בין עובדי הרשות ובין נבחרי הרשות, אני חושב שנבחרי הרשות לא פחות חשובים בעניין הזה.

גדעון עזרא: אני מסכים אתך.

דוד אזולאי: כן, לכן תן לממשלה לעשות חושבים פעם שנייה.

הראל גולדברג: הערה אחרת שאמרת מקודם – רק להבהיר, אדוני היושב ראש.

הראל גולדברג: המוסד של קובלנה פלילית זה מוסד שמתייחס לסך עבירות מאוד מצומצם בחוק, דבר ראשון.

הראל גולדברג: כלומר, מספר עבירות מוגבל, דבר ראשון.

הראל גולדברג: דבר שני, לפי הנתונים שבידינו מדובר בכלי שנעשה בו שימוש ארצי 90 פעמים בשנה לכל היותר.

הראל גולדברג: ככל שידוע לי, בכל אופן.

הראל גולדברג: אלה הנתונים.

דוד אזולאי: אדרבא, היא האומרת.

דוד אזולאי: דווקא בגלל זה – כי הטיעון שלך שנשמע לי קודם אולי – מה אנחנו צריכים להעסיק את היועץ המשפטי בכל כך הרבה פניות כאלה.

דוד אזולאי: אתה בא עכשיו ואומר 90 בסך הכול?

דוד אזולאי: אז בהחלט אפשר להפיל את זה על היועץ המשפטי לממשלה ושהוא יקבל החלטה בעניין.

הראל גולדברג: אז בוא נשווה את עובדי המדינה לעובדי הרשויות המקומיות.

הראל גולדברג: אגב, יש גם פסיקה של בית המשפט העליון לאחרונה.

דוד אזולאי: טוב.

דרורי שפירא: הטיעון היה לא ממקום של עומס.

דוד אזולאי: אחד הטיעונים.

דוד אזולאי: זה היה אחד הטיעונים שהראל הציג פה.

דרורי שפירא: מדובר על פקידים מול נבחרי ציבור.

דוד אזולאי: טוב.

דוד אזולאי: כן.

נועה בן אריה: מרכז השלטון המקומי תומך בהצעת החוק דווקא בוורסיה הרחבה שלה יותר, שמדברת גם על נבחרי ציבור וגם על עובדי הרשויות המקומיות.

נועה בן אריה: אנחנו דווקא סבורים שהעובדה שהקובלנה הפלילית עשויה לשמש איזשהו כלי ניגוח פוליטי, מקום שבו מכשיר הקובלנה לא נועד באמת להשיג את המטרה הזו, היא הנותנת דווקא בקרה ופיקוח מבעוד מועד של היועץ המשפטי לממשלה, על מנת למנוע שימוש בכלי הזה.

נועה בן אריה: העובדה שדווקא עמדת היועץ המשפטי לממשלה היא להימנע ממתן חוות דעת משום שזה כלי ניגוח, הופכת את העניין כמעט למכשיר לגיטימי, כמעט נותנת לגליזציה לעניין הזה, מקום שדווקא צריך לעשות מצב הפוך.

נועה בן אריה: לכן אנחנו סבורים שצריך להחזיר את ההצעה לוורסיה המקורית שלה ולהחיל בתוכה גם את נבחרי הציבור ככאלה שיהיו כפופים לחוות דעת.

דוד אזולאי: תודה, כן.

אורית רישפי: אני מייצגת את חברי המועצות, את ארגון חברי המועצות, ארגון אח"מ.

אורית רישפי: אני אפתיע אתכם ואגיד שכנראה יש פה איזה חגיגה היום, כי זו פעם ראשונה מזה הרבה שנים ששמים בכפיפה אחת את נבחרי הציבור ברשויות המקומיות ביחד עם ראשי הרשויות – שזו כבר חגיגה בפני עצמה, כי כחברי מועצה אנחנו מנודים באופן קבוע מכל מה שקורה.

אורית רישפי: זה דבר ראשון.

אורית רישפי: דבר שני, חברי המועצות ישמחו מאוד שתתקיים איזושהי הקבלה בין זכויות וחובות של חברי כנסת לזכויות וחובות של חברי מועצה.

אורית רישפי: ממש נשמח שיהיה לנו תגמול, שתהיה לנו הגנה.

אורית רישפי: נורא נשמח.

אורית רישפי: אבל – והדיון פה רק מחזק את האבל – אנחנו גם אחראים, ואנחנו גם חרדים ודואגים לדמוקרטיה המקומית במדינת ישראל, ולכן אנחנו חושבים שלהוציא ציבור כל כך גדול מהחסות של המהלך המשפטי הזה, זה לא נכון.

אורית רישפי: זה יכול להיות מדרון חלקלק שייקח אותנו אולי למקומות אחרים ויגלוש לתפקידים אחרים, ואנחנו לא חושבים שנכון לפעול ככה.

אורית רישפי: אנחנו חושבים שיש פה גם חשש לסרבול ועיקור, בעצם, ההליך המשפטי של קובלנה פלילית, ובאופן מפתיע אנחנו נגד הצעת החוק הזאת.

קריאה: גם חברי המועצה יודעים שאתם נגד?

אורית רישפי: אני מייצגת את חברי המועצה.

אורית רישפי: ברגע שתפרידו בין עובדי העיריות לבין הנבחרים זה דיון אחר.

אורית רישפי: כרגע זאת ההצעה.

אורית רישפי: וזאת עמדתנו.

נועה בן אריה: אגב, ראשי רשויות הם גם חברי מועצה.

דוד אזולאי: אני מופתע מאוד.

דוד אזולאי: או שהחברים שלך לא הבינו את הצעת החוק או ש-לא יודע.

אורית רישפי: אגב, גם ראשי רשויות הם חברי מועצה ועמדתם היא כפי שהצגתי.

דוד אזולאי: או.

דוד אזולאי: קי.

דוד אזולאי: כן, אדוני.

אהוד ענבר: איגוד מהנדסי ערים בישראל.

אהוד ענבר: אנחנו תומכים בהצגת החוק הזאת.

אהוד ענבר: אם יש בעיה כרגע עם נבחרי הציבור אז אנחנו בעד לקדם את הנושא של העובדים, קודם כל, ולא לחסום את האפשרות הזאת עד שידון הנושא של נבחרי הציבור.

דוד אזולאי: תודה.

דוד אזולאי: אני רוצה לשאול את נציגי משרד הפנים ומשרד המשפטים.

דוד אזולאי: אם נאפשר לכם לקיים דיון חוזר, תוכלו לתת לנו תשובה בתוך שבועיים?

הראל גולדברג: בממשלה?

דוד אזולאי: כן.

הראל גולדברג: הלו"ז של הממשלה לא בידינו כעת.

הראל גולדברג: אני יכול לבדוק.

דוד אזולאי: תאמין לי שיש לי ניסיון בדברים האלה.

דוד אזולאי: כשרוצים אפשר גם 24 שעות.

הראל גולדברג: אנחנו לא הגורמים המוסמכים להחליט איזה הצעת חוק נכנסת לאיזושהי ועדת שרים.

הראל גולדברג: אנחנו יכולים לפנות, אבל, זה בוודאי שאני יכול להתחייב.

דוד אזולאי: או.

דוד אזולאי: קי.

דוד אזולאי: חבר הכנסת גדעון עזרא.

גדעון עזרא: תראה, אני מוכרח להגיד לך, ברגע שאני בכנסת מודיע חד משמעית שאני מקבל את עמדת הממשלה, לבוא היום ולהחזיר את הדברים זה - - -

דוד אזולאי: תשמע, חבר הכנסת גדעון עזרא, אני רוצה - - -

גדעון עזרא: אני חושב שיש מקום למה שאתה אומר.

דוד אזולאי: אז תשמע, אז אני אומר לך: אני רוצה להתקדם עם החקיקה, אבל אני רוצה לעשות משהו מושלם.

דוד אזולאי: אני חושב שאנחנו מוציאים תחת ידינו חצי עבודה.

גדעון עזרא: אני מבטיח לך שאני אגיש הצעת חוק נוספת, לנבחרי הציבור.

גדעון עזרא: אני אעשה זאת ונגלגל את הדברים הללו.

דוד אזולאי: חבר הכנסת גדעון עזרא, למה לא ניתן הזדמנות - - -

גדעון עזרא: לא יעבור.

גדעון עזרא: לא יעבור.

גדעון עזרא: הממשלה הזאת לא תעביר שום דבר.

גדעון עזרא: אני מדבר איתך – זו לא דוגמא טובה.

גדעון עזרא: יש דוגמאות הרבה יותר חמורות לכך שהממשלה רוצה לשלוט בעניינים.

גדעון עזרא: היא לא תיתן לאף אחד זכות כניסה, בוודאי לא מהאופוזיציה, בדברים האלה.

דוד אזולאי: חבר הכנסת גדעון עזרא, למה לא ניתן הזדמנות?

דוד אזולאי: אני מנסה לשכנע אותך, תן הזדמנות.

דוד אזולאי: בוא, אני מתחייב לך שתוך שבועיים - - -

גדעון עזרא: אני אגיש הצעת חוק.

דוד אזולאי: תראה, הרי את הקריאה הראשונה אני יכול להעביר עכשיו או בעוד שבועיים.

דוד אזולאי: זה אותו הדבר.

גדעון עזרא: לא, תראה, פשוט יש לי התחייבות כלפי הממשלה.

גדעון עזרא: אני לא רוצה להפר התחייבות שלי.

גדעון עזרא: אני לא אהיה גורם - - -

דוד אזולאי: תראה, קודם כל זה לא אתה, זה הוועדה מבקשת.

דוד אזולאי: אתה לא מפר שום התחייבות.

דוד אזולאי: זאת פנייה של הוועדה.

דוד אזולאי: אני אומר לך אני כיושב ראש ועדה, אני מרגיש שהחוק הזה חסר.

גדעון עזרא: אני מסכים איתך.

דוד אזולאי: אני מרגיש שהחוק הזה חסר.

גדעון עזרא: אני מסכים איתך.

דוד אזולאי: אני אומר: בוא, אני מפנה פנייה לוועדת שרים לענייני חקיקה לדון שנית בעניין הזה, לבדוק את האפשרות לאשר את זה.

דוד אזולאי: לא יאשרו, אני תמיד יכול לחזור לפה עם המתכונת הקיימת.

גדעון עזרא: איזו פרוצדורה?

דוד אזולאי: אני נותן שבועיים.

דוד אזולאי: הספיקו – הספיקו.

דוד אזולאי: לא הספיקו – אני מביא את זה.

הראל גולדברג: חבר הכנסת המציע, ככל שאני מבין, הסכים.

הראל גולדברג: אנחנו ביקשנו את - - - מראש - - -

דוד אזולאי: הוא הסכים, סליחה, אבל אני כרגע מביע את דעת הוועדה.

דוד אזולאי: ואני אומר לך: דעת הוועדה היא שאני לא רוצה להוציא תחת ידי כרגע הצעת חוק שהיא לא מושלמת.

גדעון עזרא: לי אין בעיה להמתין שבועיים.

גדעון עזרא: לפי דעתי - -

דוד אזולאי: תודה רבה.

גדעון עזרא: לא יקרה שום דבר בשבועיים הללו.

הראל גולדברג: אני גם לא חושב שעמדת הממשלה תשתנה בעניין הזה.

הראל גולדברג: הייתה הסכמה מקיר לקיר בין משרדי הממשלה בעניין הזה.

דוד אזולאי: אנחנו נוציא מכתב מנומק, ונבקש לשכנע את הממשלה שתתמוך.

דוד אזולאי: אם היא כבר תמכה בהצעת החוק, שתתמוך בה בשלמותה, כולל הקטע של הנבחרים.

גדעון עזרא: אני מבקש, קודם כל, שתדגיש שאני - - -

דוד אזולאי: אני חוזר ואומר: זוהי לא הצעתו של המציע, זוהי הצעתה של הוועדה.

דוד אזולאי: הוועדה היא זו שפונה ולא אדוני המציע.

דוד אזולאי: בסדר?

גדעון עזרא: זה אחד.

גדעון עזרא: שתיים, אתה מבטיח שאם תוך שבועיים - - -

דוד אזולאי: אני מתחייב לך: בתוך שבועיים, בעוד שבועיים ביום שני, אנחנו כבר משריינים דיון לנושא הזה, עם החלטת הממשלה או בלי החלטת הממשלה.

גדעון עזרא: היתה עוד הערה למשרד המשפטים.

גדעון עזרא: סדר הדין הפלילי - - -

דוד אזולאי: אני מודיע עכשיו - - -

הראל גולדברג: כן.

הראל גולדברג: זה בנוסח.

דוד אזולאי: אתם תקבלו עוד היום או מחר מכתב מנומק למה הוועדה מבקשת את זה.

דוד אזולאי: תביאו את זה בפני ועדת שרים לחקיקה, והיה ותחליט – ואני אומר את הדברים על דעת השלטון המקומי גם כן, שגם הם מבינים את חשיבות העניין הזה – והיה והממשלה תשנה את דעתה, ולא, נמשיך את הדיון, נשקול דברים אחרים.

דוד אזולאי: או.קי.

דוד אזולאי: רבותיי, אני מודה לכם, תודה רבה, הישיבה נעולה.